b'\n_START_ARTICLE_\nXinjiangin mongolit\n_START_SECTION_\nHistoria\n_START_PARAGRAPH_\nSinkiang p\xc3\xa4\xc3\xa4tyi Qing-dynastian vallan alle n\xc3\xa4iden kukistettua aluetta hallinneet d\xc5\xbeungarit vuosina 1755-1757. D\xc5\xbeungareista suurin osa h\xc3\xa4vitettiin tyystin ja heist\xc3\xa4 tyhjentyneille laidunalueille alkoi muuttaa kazakkeja, joiden uskollisuutta kiinalle viranomaiset ep\xc3\xa4iliv\xc3\xa4t. Kiinalaisen vallan vahvistamiseksi alueelle tuotiin mant\xc5\xa1u-, mongoli-, daguuri-, xibe ja evenkkisotilaita. Suurempi m\xc3\xa4\xc3\xa4r\xc3\xa4 mongoleja tuli kuitenkin vuonna 1771, jolloin 70\xc2\xa0000 Kalmukiasta liikkeelle l\xc3\xa4htenytt\xc3\xa4 kalmukkia saapui alueelle. Heid\xc3\xa4n alkuper\xc3\xa4isen\xc3\xa4 tarkoituksenaan oli ollut vallata D\xc5\xbeungaria itselleen, mutta matkalla he k\xc3\xa4rsiv\xc3\xa4t suuria tappioita kazakkien ja kirgiisien hy\xc3\xb6kk\xc3\xa4yksiss\xc3\xa4. He pyysiv\xc3\xa4t lupaa asettua alueelle ja heid\xc3\xa4t asutettiinkin Xinjiangiin vuonna 1772._NEWLINE_Sinkiangin mongolit toimivat Qing-dynastian armeijan reservin\xc3\xa4. He olivat mukana kukistamassa Kokandin kaanin hy\xc3\xb6kk\xc3\xa4yst\xc3\xa4 vuonna 1820, uiguurien kapinaa vuonna 1864, sek\xc3\xa4 auttoivat kiinalaisten piiritettyj\xc3\xa4 varuskuntia Ven\xc3\xa4j\xc3\xa4n miehitetty\xc3\xa4 Ilin alueen vuosina 1871-1881. Qing-dynastian romahdettua valtaan nousi Kiinan tasavalta ja paikallinen sotalordi. Mongolien el\xc3\xa4m\xc3\xa4\xc3\xa4n n\xc3\xa4m\xc3\xa4 muutokset vaikuttivat kuitenkin vain suhteellisen v\xc3\xa4h\xc3\xa4n. Kommunistien noustua valtaan Kiinan sis\xc3\xa4llissodan j\xc3\xa4lkeen mongoleille perustettiin Xinjangiin kaksi autonomista prefektuuria ja autonominen piirikunta.'